<classify> Simba ilicheza mechi hiyo kwa dakika 82 ikiwa nyuma kwa mabao 2-0 dhidi ya timu hiyo inayocheza Ligi Kuu kwa mara ya kwanza, hali iliyofanya mashabiki waliojazana uwanjani hapo kuondoka mmoja mmoja wakiamini matokeo yatabaki kama yalivyo na kupoteza mechi ya pili mfululizo baada ya kufungwa mabao 2-1 na Kagera Sugar kwenye uwanja wa Kaitaba, Bukoba mwishoni mwa wiki iliyopita.Shukrani kwa mchezaji wa Ivory Coast, Blagnon aliyefunga mabao mawili katika dakika ya 82 na ya 90 kabla Mzamiru hajaongeza la tatu katika dakika za majeruhi na kuiduwaza Mbao ambayo mashabiki wake walikuwa na shangwe muda wote wakijua wameshaondoka na pointi tatu muhimu.Blagnon aliingia uwanjani katika dakika ya 67 kuchukua nafasi ya Juma Luizio. M-Ivory Coast huyo alifunga bao lake la kwanza kwa kichwa baada ya kuunganisha mpira wa James Kotei.Dakika nane baadaye Blagnon alifanya matokeo kusomeka 2-2 baada ya kuunganisha mpira wa Janvier Bokungu kabla ya kutokea piga nikupige langoni mwa Mbao na kuujaza mpira nyavuni.Huku mashabiki wa soka wakiamini matokeo yangekuwa sare hiyo ya 2-2, Muzamir akainua vitini mashabiki wa Simba kwa kufunga bao la tatu baada ya kuuwahi mpira uliookolewa na mabeki wa Mbao.Ushindi huo umeifanya Simba irudi kileleni mwa msimamo wa Ligi Kuu ikiwa na pointi 58, tofauti ya pointi mbili dhidi ya Yanga yenye pointi 56 na faida ya mchezo mmoja kibindoni.Katika mechi hiyo, wenyeji, walitawala sehemu kubwa hasa dakika 45 za kipindi cha kwanza zilizomalizika wakiwa mbele kwa mabao 2-0.Mbao walipata bao la kuongoza katika dakika ya 22 kupitia kwa George Sangija aliyewazidi kasi mabeki wa Simba na kumtungua kipa Peter Manyika ambaye kwa muda mrefu hajakaa langoni.Bao hilo ni kama lilimchanganya kocha wa Simba, Joseph Omog aliyefanya mabadiliko ya mapema kwa kumtoa Pastory Athanas na kumuingiza Said Ndemla.Hata hivyo, mabadiliko hayo hayakuwa msaada kwa Simba inayosaka ubingwa kwa mwaka wa tano sasa kwani Mbao waliongeza bao la pili katika dakika ya 36 kupitia kwa Evarigestus Bernard aliyegongeana vizuri na mfungaji wa bao la kwanza Sangija kabla ya kuujaza mpira wavuni.Kocha Omog akili ilimkaa sawa baada ya bao hilo na hasa baada ya mashabiki wa Simba kuanza kuizomea timu yao, na hapo akaamua kufanya mabadiliko mengine ambapo alimuingiza mshambuliaji Laudit Mavugo na kumtoa Hamad Juma.Katika mechi nyingine iliyochezwa uwanja wa Manungu Morogoro, wenyeji Mtibwa Sugar alibanwa mbavu na kulazimishwa suluhu na Azam.Simba SC: Peter Manyika, Hamad JumaLaudit Mavugo, Mohammed Hussein Zimbwe Jnr, Juuko Murshid, Janvier Bokungu, James Kotei, Shiza Kichuya, Muzamil Yassin, Juma Luizio Fredrick Blagnon, Mohamed Mo Ibrahim na Pastory Athanas Said Ndemla.Mbao: Erick Ngwengwe, Asante Kwasi, David Mwasa, Boniphace Maganga, Yussuf NdikumanaAlex Ntili, Vincent Philipo, George Sangija Dickson Ambundo, Salmin Hoza, Pius Buswita, Ibrahim Njohole na Everigeston Bernard Ndaki Robert.  <topic>: michezo 